ජනතාවට කාර්යක්‍ෂම හා උපරිම සේවයක් සැලසීමට රාජ්‍ය සේවකයන්ගේ විනය සම්බන්ධයෙන් දැඩි අවධානයකින් කටයුතු කළ යුතු බව ජනාධිපති මහින්ද රාජපක්‍ෂ මහතා පැවැසීය.එමෙන්ම ජනතාව අපේක්‍ෂා කරන කාර්යක්‍ෂම සේවය ලබාදීමේදී රාජ්‍ය සේවා කොමිෂන් සභාවේ ක්‍රියාකාරීත්වය ඉතා වැදගත් බවද ජනාධිපතිතුමා ප්‍රකාශ කළේය.රාජ්‍ය සේවා කොමිෂන් සභාවේ සභාපති මහාචාර්ය දයාසිරි ප්‍රනාන්දු මහතා ඇතුළු එම නියෝජිතයන් පෙරේදා (26) අරලියගහ මන්දිරයේදී ජනාධිපති මහින්ද රාජපක්‍ෂ මහතා හමුවී සාකච්ඡා කළ අවස්ථාවේදී ජනාධිපතිවරයා මේ අදහස් පළකළේය.රාජ්‍ය සේවා කොමිෂන් සභාවේ කටයුතු වගකීමෙන් කළ යුතු භාරදූර කර්තව්‍යයක් බැවින් සෙසු රජයේ ආයතන සමඟ මේ ආයතනය සහයෝගිතාවයෙන් කටයුතු කිරීමේ අවශ්‍යතාව ද මෙහිදී ජනාධිපතිවරයා අවධාරණය කළේය.රාජ්‍ය සේවා කොමිෂන් සභාවේ ප්‍රමාදයන් සිදුවීමට හේතුවක් වී ඇත්තේ ඇතැම් අවස්ථාවලදී අමාත්‍යාංශවලින් ලැබෙන සහාය ප්‍රමාණවත් නොවීමම බව මෙහිදී කොමිෂන් සභා නිලධාරීන් පෙන්වා දී ඇත.